คณะกรรมการบูรณาการนโยบายพัฒนาภาค เห็นชอบ กรอบการจัดสรรงบประมาณพัฒนาพื้นที่แก่จังหวัดและกลุ่มจังหวัด อัตรา 70:30 เน้นนโยบายที่สอดคล้องกับยุทธศาสตร์ชาติ และแก้ปัญหาความยากจน
นายทศพร ศิริสัมพันธ์ เลขาธิการสำนักงานคณะกรรมการพัฒนาการเศรษฐกิจและสังคมแห่งชาติ หรือ สศช. เปิดเผยผลการประชุมคณะกรรมการบูรณาการนโยบายพัฒนาภาค (ก.บ.ภ.) ซึ่งมี พลเอก ประยุทธ์ จันทร์โอชา นายกรัฐมนตรี เป็นประธาน ว่า ที่ประชุมเห็นชอบนโยบาย หลักเกณฑ์ และวิธีการจัดทำแผนพัฒนาจังหวัด แผนพัฒนากลุ่มจังหวัด ให้มีความสอดคล้องกับยุทธศาสตร์ชาติ 20 ปี และต้องจัดทำแผนอย่างมีส่วนร่วม และต้องประสานแผนมนระดับพื้นที่ให้สอดคล้องกับปัญหาและความต้องการของประชาชน โดยปรับระยะเวลาจัดทำแผนเป็น 5 ปี จากปี 2561-2565

นอกจากนี้ยังเห็นชอบแนวทางการกำหนดกรอบการจัดสรรงบประมาณจังหวัดและกลุ่มจังหวัด ประจำปีงบประมาณ 2563 จำนวน 28,000 ล้านบาท โดยมีสัดส่วนการจัดสรรงบฯ แบ่งเป็น จังหวัด 70 %และกลุ่มจังหวัด 30% โดยเป็นงบประมาณสำหรับดำเนินโครงการของจังหวัด 19,600 ล้านบาทและกลุ่มจังหวัด 8,400 ล้านบาท รวมถึงงบประมาณในการบริหารงานจังหวัด 695 ล้านบาท และกลุ่มจังหวัด 89 ล้านบาท ซึ่งการจัดสรรงบประมาณพิจารณาจากความสอคล้องกับศักยภาพพื้นที่และนโยบายสำคัญของรัฐบาล

อย่างไรก็ตามย้ำว่าการขับเคลื่อนการพัฒนาเชิงพื้นที่ รัฐบาลให้ความสำคัญกับการพัฒนายกระดับคุณภาพชีวิตและแก้ไขปัญหาความยากจน ตลอดจนการสร้างรายได้ให้แก่พื้นที่ต่างๆ ได้อย่างยั่งยืน